EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

În ultimii zece ani s-a înregistrat o creștere masivă a noilor substanțe psihoactive, atât la nivel mondial, cât și în Europa, o creștere care nu prezintă semne de încetinire. În 2015, 100 de noi substanțe au fost semnalate pentru prima dată în sistemul UE de alertă timpurie (EWS), ceea ce a făcut ca numărul total de substanțe noi monitorizate să ajungă la peste 560, dintre care mai mult de 380 de substanțe (70 %) au fost detectate numai în ultimii cinci ani.

Adunarea Generală a Organizației Națiunilor Unite a adoptat, în cadrul sesiunii speciale privind problema drogurilor la nivel mondial (UNGASS, 19-21 aprilie 2016), documentul final intitulat „Angajamentul nostru comun de a aborda și a combate în mod eficient problema drogurilor la nivel mondial” („Our joint commitment to effectively addressing and countering the world drug problem”). O secțiune specifică se referă la abordarea provocărilor și amenințărilor emergente și persistente, inclusiv a noilor substanțe psihoactive. Prin angajamentul comun se solicită consolidarea acțiunilor menite să abordeze provocarea reprezentată de noile substanțe psihoactive, precum și îmbunătățirea schimbului de informații și a rețelelor de alertă timpurie.

La 17 septembrie 2013, Comisia a prezentat un pachet de două propuneri legislative privind noile substanțe psihoactive: o propunere de Regulament privind noile substanțe psihoactive și o Directivă de modificare a Deciziei-cadru 2004/757/JAI a Consiliului din 25 octombrie 2004 de stabilire a dispozițiilor minime privind elementele constitutive ale infracțiunilor și sancțiunile aplicabile în domeniul traficului ilicit de droguri, în ceea ce privește definirea termenului „drog”. S-a urmărit obiectivul reducerii gradului de disponibilitate a noilor substanțe psihoactive care prezintă riscuri printr-o acțiune mai rapidă și mai eficace la nivelul Uniunii în comparație cu actualul sistem bazat pe Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive. Negocierile interinstituționale pentru acest pachet legislativ durează de peste doi ani. Parlamentul European a adoptat rezoluțiile legislative la 17 aprilie 2014. Consiliul nu a adoptat o abordare generală cu privire la propuneri; în cursul examinării propunerilor, statelor membre și-au exprimat îndoielile cu privire la alegerea articolului 114 din Tratatul privind funcționarea Uniunii Europene (TFUE) ca temei juridic pentru propunerea de regulament.

În vederea atingerii aceluiași obiectiv, și anume o acțiune mai rapidă și mai eficace a UE în ceea ce privește noile substanțe psihoactive, Comitetul Reprezentanților Permanenți (Coreper) a aprobat la 6 aprilie 2016 abordarea propusă de președinția neerlandeză în documentul său de reflecție, inclusiv modificări ale proiectului de directivă în temeiul articolului 83 din TFUE care vor conține în special o definiție a noilor substanțe psihoactive și dispoziții privind un proces rapid de luare a deciziilor la nivelul Uniunii în vederea incriminării noilor substanțe psihoactive nocive în toate statele membre. Coreper a invitat, de asemenea, Comisia să prezinte o propunere de modificare a Regulamentului 1920/2006 de instituire a Observatorului European pentru Droguri și Toxicomanie (OEDT). În conformitate cu procesul-verbal sumar al celei de a 2580-a reuniuni a Coreper, această decizie declanșează curgerea termenului de 3 luni pentru participarea statelor membre vizate de Protocolul nr. 21 și are consecințe în temeiul Protocolului nr. 22 anexat la TUE. Parlamentul European este informat cu privire la această modificare printr-o scrisoare din partea Consiliului.

Având în vedere faptul că decizia Coreper urmărește realizarea acelorași obiective cu cele propuse în pachetul din 2013, Comisia propune modificări specifice ale Regulamentului 1920/2006 care să integreze în regulamentul de instituire a OEDT dispozițiile propuse privind sistemul de alertă timpurie și procedura de evaluare a riscurilor care făceau parte din propunerea Comisiei din 2013 de Regulament privind noile substanțe psihoactive. La pregătirea programului de lucru al Comisiei pentru 2017, Comisia va avea în vedere retragerea propunerii de regulament privind noile substanțe psihoactive. Ca și propunerea anterioară, noua propunere vizează consolidarea sistemului UE de alertă timpurie și a evaluării riscurilor, precum și raționalizarea procedurilor pentru asigurarea unei acțiuni mai eficace și mai rapide. Prin urmare, pentru accelerarea procesului, termenele sunt substanțial reduse în comparație cu sistemul actual bazat pe Decizia 2005/387/JAI a Consiliului. În vederea colectării de informații cu privire la noile substanțe psihoactive în mod rapid și eficace, OEDT ar trebui să încheie, fără întârzieri nejustificate, acorduri de lucru cu Europol, Agenția Europeană pentru Medicamente, Agenția Europeană pentru Produse Chimice și Autoritatea Europeană pentru Siguranța Alimentară în urma publicării regulamentului în Jurnalul Oficial. De asemenea, prezenta propunere asigură participarea Europol la sistemul de alertă timpurie și la procedura de evaluare a riscurilor, în special în ceea ce privește informațiile referitoare la implicarea grupurilor infracționale în fabricarea și distribuția noilor substanțe psihoactive. În conformitate cu articolul 23 din Regulamentul 1920/2006, Comisia poate propune, dacă este cazul și în lumina elementele nou apărute cu privire la agențiile de reglementare pe baza următoarei evaluări a Observatorului, revizuiri ulterioare ale Regulamentului de instituire a OEDT. • Coerența cu dispozițiile existente în domeniul de politică Propunerea reflectă prioritățile stabilite în Agenda europeană privind securitatea, adoptată la 28 aprilie 2015. Agenda europeană privind securitatea subliniază faptul că piața drogurilor ilicite este în continuare cea mai dinamică piață infracțională, tendința recentă fiind proliferarea noilor substanțe psihoactive. De asemenea, se precizează că producția acestor substanțe are loc tot mai frecvent în UE, motiv pentru care este necesară adoptarea de urgență a unui nou cadru legislativ al UE. Prezenta propunere trebuie citită în coroborare cu Directiva (UE) …/ … [de modificare a Deciziei-cadru 2004/757/JAI a Consiliului din 25 octombrie 2004 de stabilire a dispozițiilor minime privind elementele constitutive ale infracțiunilor și sancțiunile aplicabile în domeniul traficului ilicit de droguri]. Ambele instrumente sunt concepute pentru a înlocui mecanismul instituit prin Decizia 2005/387/JAI a Consiliului.

2. TEMEI JURIDIC, SUBSIDIARITATE ȘI PROPORȚIONALITATE

• Temei juridic

Temeiul prezentei propuneri este articolul 168 alineatul (5) din TFUE, care conferă Parlamentului European și Consiliului competența de a adopta măsuri privind supravegherea amenințărilor transfrontaliere grave asupra sănătății, alerta în cazul unor asemenea amenințări și combaterea acestora, excluzând orice armonizare a actelor cu putere de lege și a normelor administrative ale statelor membre.

• Subsidiaritate